钦定古今图书集成/明伦汇编/官常典/第379卷 > 《大鸿胪箴》汉·扬雄
## 钦定古今图书集成/明伦汇编/官常典/第379卷 > 《大鸿胪箴》汉·扬雄

荡荡唐虞，经通陔极。陶陶百王，天工人力。画为上下，
罗条百职。人有才能，寮有级差。迁能授官，各有攸宜。
主以不废，官以不隳。昔在三代，二季不蠲。秽德慢道，
署非其人。人失其材，职反其官。采寮荒耄，国政如漫。
文不可武，武不可文。大小上下，不可夺伦。鸿臣司爵，
敢告在邻。